|  |
| --- |
| **Dienvidkurzemes novada pašvaldība** |

Lielā iela 54, Grobiņa, Dienvidkurzemes novads, LV-3430, reģistrācijas Nr.90000058625,

tālr. 63490458, e-pasts pasts@dkn.lv, www.dkn.lv

**Apstiprināts**

ar Dienvidkurzemes novada pašvaldības domes

\_\_.\_\_.2025. sēdes lēmumu Nr.\_\_

(prot. Nr.\_\_, \_\_.§)

**Dienvidkurzemes novada pašvaldības saistošie noteikumi Nr.2025/--**

**“Dienvidkurzemes novada pašvaldības līdzfinansējuma konkurss uzņēmējdarbības veicināšanai”**

Izdoti saskaņā ar Pašvaldību likuma

[4. panta](https://likumi.lv/ta/id/72551-par-kulturas-piemineklu-aizsardzibu#p24) pirmās daļas 12. punktu un

44. panta otro daļu

**I. Vispārīgie noteikumi**

1. Saistošie noteikumi “Dienvidkurzemes novada pašvaldības līdzfinansējuma konkurss uzņēmējdarbības veicināšanai” (turpmāk – Saistošie noteikumi) nosaka kārtību, kādā Dienvidkurzemes novada pašvaldība (turpmāk – Pašvaldība) organizē Pašvaldības līdzfinansējuma konkursu uzņēmējdarbības veicināšanai (turpmāk – Konkurss) un piešķir līdzfinansējumu projektu īstenošanai.
2. Konkursu organizē Pašvaldības iestādes “Dienvidkurzemes novada Centrālā pārvalde” Attīstības un uzņēmējdarbības daļa.
3. Saistošajos noteikumos lietoti termini:
	1. Pretendents – Uzņēmumu reģistrā vai Komercreģistrā reģistrēta juridiska persona vai arī uzskaitīto juridisko personu apvienība, kā arī Valsts ieņēmumu dienestā reģistrēti saimnieciskās darbības veicēji, (tai skaitā pretendenti, kuri saimniecisko darbību, komercdarbību reģistrējuši līdz līdzfinansējuma līguma slēgšanai), kuri iesnieguši Konkursa pieteikumu un kuri atbilst šādiem nosacījumiem:
		1. juridiskā persona (izņemot biedrību un nodibinājumu), kura nodarbina mazāk nekā 30 personas un/vai kura gada apgrozījums un/vai gada bilance kopā nepārsniedz 150 000 EUR (viens simts piecdesmit tūkstoši *euro* un 00 centi) pēdējā noslēgtajā gadā pirms projekta iesniegšanas;
		2. noteikumu 3.1.1. punkts neattiecas uz pretendentu, kuri plāno uzsākt saimniecisko darbību, kā arī uz pretendentiem, kuri ir reģistrējuši saimniecisko darbību kā fiziskas personas;
		3. Apgrozījuma un nodarbināto skaita nosacījums attiecināms arī uz saistītām personām saskaņā ar likuma “Par nodokļiem un nodevām” izpratni.
	2. Līdzfinansējuma saņēmējs – ir Pretendents, kurš atbilstoši Saistošajiem noteikumiem pozitīva komisijas lēmuma pieņemšanas gadījumā saņems līdzfinansējumu sava izstrādātā projekta īstenošanai;
	3. Projekts – individuāla aktivitāte vai aktivitāšu kopums, ko īsteno Līdzfinansējuma saņēmējs no līguma par līdzfinansējumu piešķiršanu parakstīšanas brīža līdz pilnīgai līgumā noteikto saistību izpildei;
	4. Viens vienots uzņēmums – Komisijas Regula (ES) 2023/2831 (2023. gada 13. decembris) par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Regula Nr.2023/2831) 2. panta 2. punkta, Komisijas 2013. gada 18. decembra Regulas (EK) Nr. 1408/2013 par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (turpmāk – Komisijas regula Nr. 1408/2013) 2. panta 2. punkta vai Komisijas 2014. gada 27. jūnija Regulu (EK) Nr. 717/2014 par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē (turpmāk – Komisijas regula Nr. 717/2014) 2. panta 2. punkta nolūkā ietver visus uzņēmumus, kuru starpā pastāv vismaz vienas no šādām attiecībām:
		1. vienam uzņēmumam ir kapitāla daļu īpašnieku vai dalībnieku balsstiesību vairākums citā uzņēmumā;
		2. vienam uzņēmumam ir tiesības iecelt vai atlaist cita uzņēmuma pārvaldes, vadības vai uzraudzības struktūras locekļu vairākumu;
		3. vienam uzņēmumam ir tiesības īstenot dominējošu ietekmi pār citu uzņēmumu saskaņā ar līgumu, kas noslēgts ar šo uzņēmumu, vai saskaņā ar tā dibināšanas līguma klauzulu vai statūtiem;
		4. viens uzņēmums, kas ir cita uzņēmuma kapitāla daļu īpašnieks vai dalībnieks, vienpersoniski kontrolē kapitāla daļu īpašnieku vai dalībnieku vairākuma balsstiesības minētajā uzņēmumā saskaņā ar vienošanos, kas panākta ar pārējiem minētā uzņēmuma kapitāla daļu īpašniekiem vai dalībniekiem.
		5. Uzņēmumi, kuriem kādas no 3.4.1. – 3.4.4. apakšpunktā minētajām attiecībām pastāv ar viena vai vairāku citu uzņēmumu starpniecību, arī ir uzskatāmi par vienu vienotu uzņēmumu.
4. Saistošo noteikumu mērķis ir ar līdzfinansējuma palīdzību veicināt uzņēmējdarbības attīstību Dienvidkurzemes novadā, tādā veidā veicinot arī jaunu uzņēmumu dibināšanu.
5. Pašvaldības dome (turpmāk – Dome) saistošajos noteikumos “Par Dienvidkurzemes novada pašvaldības budžeta plānu” nosaka konkursa budžeta kopējo finansējumu kārtējam gadam.

# **II Līdzfinansējuma saņemšanai izvirzāmās prasības**

1. Projekta pieteikumu var iesniegt Pretendents, kurš savu Projektu īstenos Dienvidkurzemes novada administratīvajā teritorijā un kurš savu saimniecisko darbību veic vai struktūrvienības darbība ir reģistrēta Dienvidkurzemes novadā.
2. Projekta pieteikumu nevar iesniegt Pretendents:
	1. kuram ierosināta tiesiskās aizsardzības procesa lieta, tiek īstenots tiesiskās aizsardzības process vai pasludināts maksātnespējas process.
	2. kas pilnā apmērā nav samaksājis nodokļus un citus valsts vai Pašvaldības noteiktos obligātos maksājumus (apsaimniekošanas maksas, nomas maksas, īres maksas), tai skaitā iekļauti Iedzīvotāju ienākumu nodoklis un valsts sociālās apdrošināšanas obligāto iemaksu parādi, kas kopsummā pārsniedz 150 EUR (viens simts piecdesmit euro), izņemot gadījumus, ja ir noslēgta vienošanās par nodokļu parādu apmaksas grafiku;
	3. kas savu projektu plāno īstenot šādās nozarēs:
		1. alkoholisko dzērienu ražošanas;
		2. tabakas izstrādājumu ražošanas un tirdzniecības;
		3. azartspēļu vai derību;
		4. ar intīma rakstura izklaidi;
		5. ar finanšu vai apdrošināšanas pakalpojumiem saistītā;
		6. nozarē, kas saistīta ar vienu vai vairākām šādām preču grupām: šaujamieroči, munīcija; radioaktīvas vielas; ķīmiskas vielas; dzelzs un tērauda ražojumi; atkritumi; mēslošanas līdzekļi, kuriem piemēro muitas procedūru, zāles; narkotisko vielu prekursori; nāves soda izpilde, spīdzināšanai vai citādai nežēlīgai, necilvēcīgai vai pazemojošai rīcībai vai sodīšanai paredzētās preces; kultūras priekšmeti, kuru izvešanai no Latvijas valsts muitas teritorijas ir nepieciešama izvešanas atļauja; savvaļas dzīvnieku sugu kažokādas; kaķu un suņu kažokādas;
		7. ar preču iegādi tālākai realizācijai mazumtirdzniecībā vai vairumtirdzniecībā;
		8. politiskās darbībās;
		9. dažādu reliģiju sludinošās aktivitātēs.
3. Konkursam ir noteiktas šādas attiecināmās izmaksas:
	1. Jaunu vai lietotu iekārtu, materiālu, instrumentu iegādes (t.sk. transportēšana, uzstādīšana) ;
	2. Informācijas un telekomunikāciju tehnoloģiju risinājumu iegādes un izstrādes;
	3. Pieslēguma (ceļa, elektrības, kanalizācijas, komunikāciju u.c.) izbūves, pārbūves un atjaunošanas;
	4. Produkcijas izstrādes izmaksas;
	5. Pirmreizējās izmaksas, kas saistītas ar telpu iekārtošanu un inventāra (inventārs ir preces, kuru kalpošanas laiks ir ilgāks par 1 gadu, piemēram, mēbeles) iegādi;
	6. Ēku būvniecība (t.sk. tehniskās dokumentācijas sagatavošana);
	7. Citas ar projekta īstenošanu saistītās pakalpojuma izmaksas.
4. Konkursam ir noteiktas šādas neattiecināmas izmaksas:
	1. procentu maksājumi, maksa par naudas pārskaitījumiem, valūtas maiņas komisijas maksājumi un valūtas kursa svārstību dēļ radušies zaudējumi;
	2. naudas sodi, līgumsodi un tiesas prāvu izmaksas;
	3. tādu apakšlīgumu slēgšana, kuri mākslīgi un nepamatoti palielina projekta izmaksas un kuros samaksa ir noteikta procentos no kopējām projekta izmaksām;
	4. esošo būvju un teritorijas uzturēšanas izmaksas;
	5. tehniskās apkopes, rezerves daļu un ekspluatācijas izdevumi;
	6. personāla atlīdzība;
	7. nodokļi un nodevas (izņemot pievienotās vērtības nodokli Pretendentiem, kas nav reģistrēti kā pievienotās vērtības nodokļa maksātāji);
	8. izmaksas, kas radušās pirms projekta pieteikuma iesniegšanas;
	9. izmaksas, kas veiktas pēc projekta īstenošanas termiņa beigām;
	10. dāvinājumi, luksusa preču un paaugstināta servisa pakalpojumu iegāde;
	11. projekta administrēšana;
	12. mazvērtīgā inventāra (inventārs, kura lietošanas ilgums ir mazāks par 1 gadu un kuriem ir zema iegādes vērtība) iegādes;
	13. nekustamā īpašuma iegādes.
5. Piešķirtie līdzekļi Projekta īstenošanai ir tikai daļējs finansējums. Pašvaldība var piešķirt līdzfinansējumu, kas nepārsniedz **4 000,00 EUR** (četri tūkstoši eiro un 00 centu) viena projekta īstenošanai, ievērojot:
	1. Pieļaujamais maksimālais Pašvaldības līdzfinansējuma apjoms viena Pretendenta vienam Projekta pieteikumam ir 70% (septiņdesmit procenti) no attiecināmo izmaksu kopsummas, bet ne vairāk kā 4 000,00 EUR (četri tūkstoši eiro un 00 centi);
	2. Projektam piešķirtais līdzfinansējums tiek izmaksāts divās daļās - 50% (piecdesmit procentu) apjomā kā avanss pēc līguma slēgšanas un 50% (piecdesmit procentu) apjomā pēc pilnīgas Projekta īstenošanas.
	3. Pašvaldība patur tiesības neizmaksāt līdzfinansējumu, ja Pretendents:
		1. jebkādā veidā ir maldinājis Pašvaldību;
		2. nav ievērojis Saistošajos noteikumos noteiktos termiņus;
		3. Projekta aktivitāti ir iesniedzis arī citos Eiropas Savienības atbalsta konkursos pārsniedzot pieļaujamo atbalsta apjomu 100% (simts procentus) vienas un tās pašas aktivitātes īstenošanai, tādā veidā radot dubultā finansējuma risku;
		4. iesniedzis gala atskaiti par Projekta realizāciju un tiek konstatēts, ka ir saņemts finansējums Projekta realizēšanai citos konkursos, un ir pārsniegts pieļaujamais kopējais atbalsta apjoms 100% (simts procentus). Atlikušais līdzfinansējuma maksājums netiek izmaksāts un tiek pieprasīts atmaksāt avansa maksājumu.
6. Pašvaldība piešķir līdzfinansējumu Konkursa Pretendentiem, kuri atbilst vismaz diviem no šiem nosacījumiem:
	1. rada vismaz 1 (vienu) jaunu un/vai saglabā esošo darbavietu;
	2. attīsta savu uzņēmējdarbību Dienvidkurzemes novadā;
	3. izveido jaunu produktu vai pakalpojumu;
	4. veic vai plāno uzsākt savas produkcijas vai pakalpojuma eksportu. Atbalsts nevar būt tiešā veidā saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām;
	5. ievieš jaunas tehnoloģijas;
	6. nodrošina produktu un pakalpojumu regulāru un plānotu izmantošanu auditorijai ilgtermiņā.
7. Pašvaldības līdzfinansējumu nepiešķir:
	1. valsts vai pašvaldības iestādei vai kapitālsabiedrībai, kurās publiskas personas daļa pamatkapitālā atsevišķi vai kopumā pārsniedz 50% (piecdesmit procenti);
	2. Projektiem, kas saistīti ar starpnieciskiem darījumiem, nekustamā īpašuma pirkšanu vai pārdošanu.
8. Viens Pretendents viena Konkursa ietvaros var saņemt līdzfinansējumu viena projekta realizēšanai.
9. Pretendents nevar izmantot piešķirto finansējumu jau iepriekšējos gados piešķirtām līdzfinansētām aktivitātēm.
10. Ja pretendents projekta pieteikumā ir ierakstījis, ka pozitīva lēmuma gadījumā, līdzfinansējuma saņēmējs uzsāks uzņēmējdarbību, tad pēc pozitīva komisijas lēmuma pieņemšanas, 20 (divdesmit) darba dienu laikā Līdzfinansējuma saņēmējam jāiesniedz apliecinājums par saimnieciskās darbības veida reģistrēšanu attiecīgajās institūcijās, lai līgumu slēgtu ar konkrēto uzņēmējdarbības veicēju.
11. Konkursa izsludināšana tiek veikta ne retāk kā 1 (vienu) reizi kalendārā gadā, ņemot vērā Pašvaldības gadskārtējā budžetā paredzēto līdzekļu apjomu. Ja gadskārtējā Konkursa izsludināšanas kārtā netiek izlietoti visi Pašvaldības budžetā paredzētie finanšu līdzekļi, var tikt izsludināts atkārtots uzsaukums.
12. Projekta īstenošanai piešķirtais Pašvaldības līdzfinansējums var tikt izmantots ne vēlāk kā 12 (divpadsmit) mēnešu laikā no līguma par līdzfinansējuma piešķiršanu noslēgšanas dienas. Projekta īstenošanu iespējams pagarināt līdz 6 (sešiem) mēnešiem pamatota iemesla gadījumā (trešās personas saistību neizpilde u.c.).
13. Konkursu izsludina, publicējot informāciju Pašvaldības tīmekļa vietnē www.dkn.lv sadaļā “Pašvaldības projektu konkursi” un Pašvaldības informatīvajā izdevumā. Papildus informācija var tikt ievietota Pašvaldības uzturētajā sociālo tīklu kontā platformā [www.facebook.lv](http://www.facebook.lv).

**II. Noteikumi *de minimis* atbalsta piešķiršanai**

1. Atbalsta sniedzējs piešķir līdzfinansējumu granta veidā, ievērojot Regulas Nr.2023/2831, Komisijas regulas Nr. 1408/2013 vai Komisijas regula Nr. 717/2014 nosacījumus.
2. Finansējuma piešķiršanas nosacījumi attiecībā uz nozarēm un darbībām:
	1. ja pretendents pretendē uz finansējumu Regulas Nr.2023/2831, Komisijas regulas Nr. 1408/2013 vai Komisijas regula Nr. 717/2014 ietvaros, de minimis atbalsts tiek piešķirts ievērojot Regulas Nr.2023/2831 1.panta 1.punktā, Komisijas regulas Nr. 1408/2013 1. panta 1. punktā vai Komisijas Regulas Nr.717/2014 1.panta 1.punktā minētos nozaru un darbību ierobežojumus.
	2. ja pretendents vienlaikus darbojas vienā vai vairākās Komisijas regulas Nr.2023/2831 1.panta 1.punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar Saistošajiem noteikumiem.
	3. Ja konkursa dalībnieks vienlaikus darbojas vienā vai vairākās nozarēs, kas minētas šo Saistošo noteikumu 7.3.1. – 7.3.9. apakšpunktā, de minimis atbalstu drīkst piešķirt tikai tad, ja tas nodrošina šo nozaru darbību vai uzskaites nodalīšanu, nodrošinot, ka darbības izslēgtajās nozarēs negūst labumu no de minimis atbalsta, ko piešķir saskaņā ar Saistošajiem noteikumiem.
	4. ja pretendents pretendē uz finansējumu Komisijas regulas Nr.717/2014 ietvaros, tam ir jāatbilst minētās regulas 1.panta 1.punkta nosacījumam. Finansējumu nepiešķir Komisijas regulas Nr.717/2014 1.panta 1.punktā minētajām darbībām;
	5. ja konkursa dalībnieks pretendē uz finansējumu Komisijas regulas Nr.1408/2013 ietvaros, tam ir jāatbilst minētās regulas 1.panta 1.punkta nosacījumam. Finansējumu nepiešķir Komisijas regulas Nr.1408/2013 1.panta 1.punktā minētajām darbībām.
3. Ja pretendents nodarbojas ar lauksaimniecības produktu primāro ražošanu, atbalstu piešķir kā *de minimis* atbalstu un saskaņā ar Komisijas regulas Nr.1408/2013 1.panta 2. un 3.punktu, *de minimis* atbalstu piešķir un uzskaita par veiktajām darbībām konkrētajā nozarē, kas nodrošināms ar tādiem piemērotiem līdzekļiem kā darbības vai izmaksu nošķiršana grāmatvedībā.
4. Ja konkursa dalībnieks nodarbojas ar zvejas un akvakultūras produktu primāro ražošanu, atbalstu piešķir kā *de minimis* atbalstu un saskaņā ar Komisijas regulas Nr.717/2014 1.panta 2. un 3.punktu, *de minimis* atbalstu piešķir un uzskaita par veiktajām darbībām konkrētajā nozarē, kas nodrošināms ar tādiem piemērotiem līdzekļiem kā darbības vai izmaksu nošķiršana grāmatvedībā.
5. Piešķirot de minimis atbalstu, Pašvaldība pārbauda, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Komisijas regulas Nr.2023/2831 3. panta 2. punktā (gadījumā, ja konkursa dalībnieks pretendē uz atbalstu saskaņā ar Komisijas Regulu Nr. 2023/2831) vai Komisijas regulas Nr.1408/2013 3. panta 2. un 3. punktā (gadījumā, ja konkursa dalībnieks pretendē uz atbalstu saskaņā ar Komisijas Regulu Nr.1408/2013) noteikto maksimālo de minimis atbalsta apmēru.
6. Gadījumā, ja pretendents pretendē uz atbalstu saskaņā ar Komisijas Regulu Nr.717/2014, plānotā *de minimis* atbalsta summa vienam pieteicējam viena vienota uzņēmuma līmenī kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalsta summu nedrīkst pārsniegt Komisijas regulas Nr.717/2014 3.panta 2.a un 3. punktā noteikto maksimālo *de minimis* atbalsta apmēru.
7. Ja atbalsts tiek piešķirts saskaņā ar Komisijas regulas Nr.1408/2013 vai Komisijas regulas Nr.717/2014 nosacījumiem, atbalstu piešķir, ievērojot Komisijas regulas Nr.1408/2013 5. panta 1., 2. un 2a. punkta vai Komisijas regulas Nr.717/2014 5. panta 1. un 2.punkta nosacījumus.
8. Pašvaldība izvērtē atbalsta pretendenta atbilstību piemērojamā de minimis regulējuma nosacījumiem uz atbalsta piešķiršanas brīdi.
9. De minimis atbalstu uzskata par piešķirtu ar dienu, kad pašvaldība pieņēmusi lēmumu par līdzfinansējuma piešķiršanu.
10. Ja tiek pārkāpti Komisijas regulas Nr.2023/2831 vai Komisijas Regulas Nr.717/2014, vai Komisijas regulas Nr.1408/2013 nosacījumi, de minimis atbalsta saņēmējam ir pienākums atmaksāt Pašvaldībai šo Saistošo noteikumu ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
11. De minimis atbalstu šo Saistošo noteikumu ietvaros piešķir, ievērojot Komisijas regulas Nr. 2023/2831 7.panta 3.punktā un 8.pantā, Komisijas regulas Nr.1408/2013 7.panta 4.punktā un 8.pantā un Komisijas regulas Nr.717/2014 7.panta 4.punktā un 8.pantā minēto termiņu.
12. Līdzfinansējuma saņēmējam piešķirto *de minimis* atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas Nr.2023/2831 3.panta 2.punktā, Komisijas regulas Nr.1408/2013 3. panta 2. punktā vai Komisijas regulas Nr.717/2014 3.panta 2.a punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100% (simts procentus).
13. *De minimis* atbalsta apvienošanas gadījumā ar citu valsts atbalstu par tām pašām attiecināmajām izmaksām, Pretendentam ir jāiesniedz Pašvaldībai informācija par plānoto un piešķirto atbalstu par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu, intensitāti un plānoto vai piešķirto atbalsta summu.
14. Pašvaldība par sniegto *de minimis* atbalstu saskaņā ar Komisijas regulu Nr.2023/2831 un Komisijas regulu Nr.1408/2013 informāciju uzglabā 10 (desmit) gadus no brīža, kad ir piešķirts pēdējais atbalsts šo Saistošo noteikumu ietvaros, savukārt, Līdzfinansējuma saņēmējs – 10 (desmit) gadus no konkrētā atbalsta piešķiršanas dienas. *De minimis* atbalstu, kas piešķirts saskaņā ar Komisijas regulu Nr.717/2014, pašvaldība informāciju uzglabā 10 (desmit) fiskālos gadus no brīža, kad ir piešķirts pēdējais atbalsts šo Saistošo noteikumu ietvaros, savukārt, Līdzfinansējuma saņēmējs – 10 (desmit) fiskālos gadus no konkrētā atbalsta piešķiršanas dienas.
15. Pašvaldība nodrošina līdzfinansējuma uzskaiti un piešķiršanu saskaņā ar Ministru kabineta 2018.gada 21.novembra noteikumiem Nr. 715 “D*e minimis* atbalsta uzskaites un piešķiršanas kārtība”.
16. Lai saņemtu līdzfinansējumu, Pretendentam pieteikuma veidlapā obligāti jānorāda *de minimis* atbalsta uzskaites sistēmā sagatavotās un apstiprinātās veidlapas identifikācijas numurs (Saistošo noteikumu 2.pielikums, 1.2. un 1.3. punkti).

**IV. Konkursa pieteikuma noformējums**

1. Projekta pieteikums un pielikumi jānoformē valsts valodā, datorrakstā, atbilstoši pielikumā pievienotajām veidlapām.
2. Ja projekta pieteikumu iesniedz papīra formātā, Projekta pieteikumam jābūt parakstītam, lappusēm sanumurētām un visām lapām jābūt cauršūtām.
3. Iesniedzot elektroniski Projekta pieteikumam jābūt sagatavotam \*.doc vai \*.docx formātā un dokumentam jābūt parakstītam ar drošu elektronisko parakstu.
4. Iesniedzot elektroniski Projekta pieteikuma pielikumiem (ja tādi tiek pievienoti) jābūt sagatavotiem \*.xls, \*.pdf, vai \*.jpg formātos.
5. Projekta pieteikuma kopējais izmērs nedrīkst pārsniegt 20 MB, tajā drīkst ievietot saites uz liela izmēra pielikumiem, kas lejupielādējami Internetā.
6. Ja Projekta pieteikumu paraksta pilnvarotais pārstāvis, ir jāpievieno attiecīga pilnvara.
7. Konkursa Projekta pieteikumam jāsastāv no šādām sadaļām:
	1. Apliecinājums (1.pielikums)
	2. Pieteikuma veidlapa (2.pielikums);
	3. Projekta tāme (3.pielikums);
	4. Fiziskai personai, kas veic saimniecisko darbību jāiesniedz pēdējo 2 gadu ienākumu deklarācijas;
	5. Projekta pieteikumam var pievienot arī citus uzskates materiālus, Saistošajos noteikumos neminētus pielikumus, t.i., fotogrāfijas, shēmas u.c., t.sk. veiktās cenu izpētes dokumentu kopumu.

**V. Konkursa pieteikuma iesniegšana**

1. Konkursa Projekta pieteikums iesniedzams Pašvaldībā:
	1. sūtot pa pastu uz Pašvaldības juridisko adresi: Dienvidkurzemes novada pašvaldība, Lielā iela 54, Grobiņa, Dienvidkurzemes novads, LV-3430, ar norādi: “Dienvidkurzemes novada pašvaldības līdzfinansējuma konkursam uzņēmējdarbības veicināšanai”. Par pieteikuma iesniegšanas datumu tiek uzskatīts pasta zīmoga datums.
	2. personīgi, slēgtā aploksnē, jebkurā no Dienvidkurzemes novada valsts un pašvaldības vienotajiem klientu apkalpošanas centriem (VPVKAC) vai Pašvaldības pilsētu un pagastu pārvaldēs to darba laikos ar norādi “Dienvidkurzemes novada pašvaldības līdzfinansējuma konkursam uzņēmējdarbības veicināšanai”;
	3. iesūtot Pašvaldības e-adresē: \_DEFAULT@90000058625 vai e-pastā: pasts@dkn.lv vienā datnē, kas parakstīta ar drošu elektronisku parakstu un satur laika zīmogu, ar norādi “Dienvidkurzemes novada pašvaldības līdzfinansējuma konkursam uzņēmējdarbības veicināšanai”. Par iesniegtu tas tiek uzskatīts tā saņemšanas brīdī, līdz attiecīgās iesniegšanas dienas plkst.23.59.
2. Projektu iesniegšanas termiņš Konkursā nav īsāks par 4 (četrām) nedēļām no Konkursa izsludināšanas brīža.
3. Projekta pieteikuma precizēšana pēc projekta iesniegšanas beigu termiņa iespējama 5 (piecu) darba dienu laikā.
4. Projektu pieteikumi, kas tiks saņemti pēc Konkursa projektu iesniegšanas termiņa beigām, netiks pieņemti un netiks nodoti tālākai izskatīšanai Konkursa vērtēšanas komisijai. Pieteikumi, kas tiek iesniegti pēc noteiktā termiņa, tiek uzskatīti par neatbilstošiem un netiks ņemti vērā Konkursa izvērtēšanā.
5. Pretendents, iesniedzot Projekta pieteikumu, piekrīt visiem noteikumiem un ir atbildīgs par norādīto ziņu patiesumu un sniegto apliecinājumu patiesumu, kā arī par Latvijas Republikā spēkā esošo normatīvo aktu prasību ievērošanu, tai skaitā nodokļu nomaksu.

**VI. Konkursa vērtēšanas komisija**

1. Pašvaldības izpilddirektors ar rīkojumu izveido Konkursa pieteikumu vērtēšanas komisiju (turpmāk – Komisija) piecu personu sastāvā un norīko komisijas sekretāru. Komisijai Konkursa pieteikumu vērtēšanā ir tiesības pieaicināt neatkarīgus ekspertus viedokļa paušanai.
2. Komisija pirmajā sēdē ievēl komisijas priekšsēdētāju.
3. Komisija jebkuru lēmumu pieņem ar balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.
4. Komisija ir lemttiesīga, ja tās darbā piedalās ne mazāk kā trīs komisijas locekļi.
5. Komisijas darba organizatorisko un tehnisko apkalpošanu nodrošina iestādes “Dienvidkurzemes novada Centrālās pārvalde” Attīstības un uzņēmējdarbības daļa.

**VII. Komisijas darba organizēšana**

1. Komisiju vada un tās darbu kontrolē Komisijas priekšsēdētājs.
2. Komisijas sēdes notiek pēc Komisijas priekšsēdētāja vai Komisijas locekļu ierosinājuma.
3. Komisijas kompetencē ietilpst:
	1. sagatavot atbildes uz jautājumiem par Konkursu;
	2. izvērtēt iesniegtos Projektu pieteikumus;
	3. saskaņā ar Saistošajiem noteikumiem un balstoties uz Konkursā iesniegto Projektu pieteikumu saturu, pieņemt lēmumus par Konkursa rezultātiem un noteikt Konkursa uzvarētājus - Līdzfinansējuma saņēmējus;
	4. tiesības pieaicināt papildus speciālistus, ja uzskata to par nepieciešamu iesniegto Projekta pieteikumu izvērtēšanai;
	5. tiesības pieprasīt papildus skaidrojošu informāciju vai dokumentus, ja uzskata to par nepieciešamu iesniegto Projektu pieteikumu izvērtēšanai;
	6. pieņemt citus lēmumus saistībā ar sekmīgu Konkursa nodrošināšanu.

**VIII. Pieteikumu vērtēšana un lēmuma pieņemšana**

1. Visiem iesniegtajiem Projekta pieteikumiem tiek vērtēta atbilstība Regulas Nr.2023/2831 nosacījumiem, ja pieteikums ir atbilstošs, tas tiek virzīts tālākai izvērtēšanai, kas notiek 2 kārtās:
	1. pirmajā kārtā tiek noteikta Konkursa pielikumu atbilstība Pašvaldības Konkursa vērtēšanas kritērijiem, tostarp Saistošajos noteikumos ietvertajiem Regulas Nr.2023/2831 nosacījumiem (6.pielikums). Projekta pieteikums, kas saņēmis vismaz vienu “Nē”, tiek noraidīts un netiek virzīts izvērtēšanas otrajā kārtā. Projekta pieteikumu atbilstības noteikšanu veic Konkursa komisijas sekretārs vai komisijas loceklis, kurš attiecīgā konkursa ietvaros pilda sekretāra funkcijas (turpmāk – Komisijas sekretārs) un Projektu pieteikumu atbilstības rezultātus apkopotā veidā fiksē Komisijas sēdes protokolā;
	2. otrajā kārtā tiek vērtēta Projektu pieteikumu atbilstība kvalitatīvajiem vērtēšanas kritērijiem (7.pielikums). Vērtēšana notiek, izmantojot punktu metodi, un tiek vērtēti tikai pirmo kārtu izturējušie Projektu pieteikumi. Projektu pieteikumu vērtēšanu veic Komisija.
2. Vērtēšana notiek, Komisijas locekļiem vienojoties par katram Projektam piešķiramo punktu skaitu katrā kritērijā. Minimālajam vērtējumam jābūt vismaz 20 (divdesmit) punktiem, lai Projekts tiktu atbalstīts. Saskaņā ar šo vērtējumu, Komisijas sekretārs Projektu pieteikumu vērtēšanas gaitā aizpilda un vērtēšanai beidzoties sagatavo vērtēšanas kopsavilkumu, kuru ar savu parakstu apstiprina visi Komisijas locekļi.
3. Ja vairāki pretendenti ir ieguvuši vienādu punktu skaitu ne mazāk par 20 (divdesmit) punktiem, tad prioritāri tiek izvirzīti finansējuma saņemšanai:
	1. pieteikums, kurš iesniegts Pašvaldībā kā pirmais;
	2. jaundibināts uzņēmums;
	3. projekts, kuram pieteikts lielāks pašfinansējuma apmērs vai mazāks publiskais;
	4. projektā tiks radītas vairāk jauno darbavietu skaits;
	5. projekts tiks īstenots pagastā ar vismazāk apdzīvoto iedzīvotāju skaitu novada teritorijā (saskaņā ar 9.pielikumu).
4. Pašvaldības finansējumu saņem tie pretendenti, kuru projekti saņem lielāko punktu skaitu saskaņā ar konkursā noteiktajiem kvalitatīvajiem vērtēšanas kritērijiem (7.pielikums) lejupejošā secībā.
5. Ja konkursa līdzfinansēšanai uzsaukumā noteiktais līdzekļu apjoms nav pietiekams, pieteikumi ar zemāko punktu skaitu netiek atbalstīti.
6. Komisija, veicot Konkursa pieteikumā iekļauto izmaksu aprēķinu pamatotības vērtēšanu, pārbauda:
	1. vai Pretendents ir pieprasījis līdzfinansējumu Saistošo noteikumu 8.punktā noteiktajām attiecināmajām izmaksām;
	2. vai Pretendenta pieprasītais līdzfinansējuma apmērs nepārsniedz Saistošo noteikumu 10.1. punktā noteikto maksimālo Pašvaldības līdzfinansējuma apmēru.
7. Komisija var pieņemt lēmumu atbalstīt pieteikumu daļēji.
8. Ja tiek konstatēts, ka administratīvo kritēriju izvērtēšanai ir nepieciešama papildu informācija, vai nepieciešams iesniegt precizējumus, Pretendentam uz pieteikumā norādīto elektronisko pasta adresi nosūta paziņojumu, norādot nepieciešamo papildus iesniedzamo informāciju.
9. Pretendents 5 (piecu) darba dienu laikā no paziņojuma nosūtīšanas dienas iesniedz pieprasīto informāciju Saistošajos noteikumos noteiktajā kārtībā.
10. 5 (piecu) darba dienu laikā pēc pieprasītās informācijas saņemšanas izvērtē to un virza lēmuma pieņemšanai komisijā.
11. Komisija lēmumu par Konkursa rezultātiem pieņem ne vēlāk kā 8 (astoņu) nedēļu laikā no Konkursa pieteikumu iesniegšanas beigu datuma.
12. Visi pieteikumi, kas iesniegti pēc noteiktā termiņa, bez izskatīšanas, mēneša laikā tiek atdoti atpakaļ Pretendentam, izsniedzot tos pēc pieprasījuma [Grobiņas pilsētas valsts un pašvaldības vienotais klientu apkalpošanas centrs](https://www.dkn.lv/lv/strukturvieniba/grobinas-pilsetas-valsts-un-pasvaldibas-vienotais-klientu-apkalposanas-centrs) Lielā ielā 54, Grobiņā, Dienvidkurzemes novadā. Ja Pretendents mēneša laikā pieteikumu nav izņēmis, tas tiek iznīcināts.
13. Paziņojums par Konkursa rezultātiem tiek:
	1. publicēts Pašvaldības tīmekļa vietnē www.dkn.lv sadaļā “Pašvaldības projektu konkursi” un Pašvaldības informatīvajā izdevumā. Papildus informācija var tikt ievietota Pašvaldības uzturētajā sociālo tīklu kontā platformā www.facebook.lv.Pašvaldības informatīvajā izdevumā “Dienvidkurzeme” un Pašvaldības tīmekļa vietnē www.dkn.lv;
	2. rakstiski paziņots visiem Konkursa uzvarētājiem, nosūtot e-pastu uz Konkursa pieteikumā norādīto e-pasta adresi.

**IX. Pretendenta tiesības un pienākumi**

1. Pretendents ir tiesīgs atsaukt Konkursā iesniegto Projekta pieteikumu.
2. Pretendents ir atbildīgs par Projekta pieteikumā ietvertās informācijas patiesumu.
3. Pretendentam ir pienākums ievērot Saistošos noteikumus un to pielikumu prasības.
4. Pretendents ir atbildīgs par nodokļu nomaksu, kas saistīta ar līdzfinansējuma saņemšanu.
5. Pretendentam projekta norises vietā jāizvieto krāsains vizuālās identitātes plakāts (ielaminēta vai ierāmēta izdruka (10.pielikums)). Ja projekta rezultātā radīta infrastruktūra vai iegādātais inventārs, vizuālās identitātes plakātam projekta īstenošanas vietā jāatrodas vismaz 3 (trīs) gadus pēc projekta īstenošanas.
6. Pretendentam ikvienā sociālo tīklu ziņā par projektu, kurš īstenots projektu konkursa ietvaros, jālieto tēmturi #DienvidkurzemesNovads #UznemejuAtbalstaKonkurss @Dienvidkurzemesnovadapasvaldiba

**X. Kontroles mehānisms**

1. Līdzfinansējuma saņēmējam ir pienākums Saistošo noteikumu 14. punktā noteiktajā termiņā realizēt Projektu un pēc tā realizācijas 2 (divu) mēnešu laikā iesniegt Dienvidkurzemes novada pašvaldībā pārskatus par līdzfinansējuma izlietojumu pieteikumā norādīto mērķu sasniegšanai un sasniegto mērķu izvērtējumu:
	1. īstenošanas pārskats par Dienvidkurzemes novada pašvaldības līdzfinansējuma konkursa uzņēmējdarbības veicināšanai projekta īstenošanu un tā rezultātiem (4. pielikums), t.sk. pievienojot foto materiālus ar paskaidrojuma tekstu (būvniecības vai labiekārtošanas gadījumos - objekts pirms un pēc darba veikšanas);
	2. finanšu pārskats par Dienvidkurzemes novada pašvaldības līdzfinansējuma konkursa uzņēmējdarbības veicināšanai piešķirtā līdzfinansējuma izlietojumu (5. pielikums), iekļaujot tajā rēķinus un maksājuma uzdevumu kopijas.
2. Pašvaldībai projekta īstenošanas laikā, kā arī 3 (trīs) gadu laikā pēc Projekta īstenošanas pabeigšanas ir tiesības veikt pārbaudes, kā arī pieprasīt papildus pārskatus par projekta īstenošanu.
3. Uzraudzību un kontroli par šo noteikumu ievērošanu nodrošina atbildīgā struktūrvienība.
4. Pašvaldībai ir tiesības pieņemt lēmumu par piešķirtā līdzfinansējuma atgriešanu, ja Līdzfinansējuma saņēmējs:
	1. tam piešķirto līdzfinansējumu bez iepriekšējas saskaņošanas ir izlietojis citiem mērķiem, kuri nebija paredzēti iesniegtajā projekta pieteikumā minētajiem pasākumiem;
	2. no lēmuma spēkā stāšanās brīža Saistošo noteikumu 17. punktā noteiktajā termiņa nav īstenojis Projekta pieteikumā minētos pasākumus.

**X. Noslēguma jautājumi**

1. Ar Saistošo noteikumu spēkā stāšanos, spēku zaudē 2024.gada 27.jūnija Dienvidkurzemes novada pašvaldības domes saistošie noteikumi Nr. 2024/15 “Dienvidkurzemes novada pašvaldības līdzfinansējuma konkurss uzņēmējdarbības veicināšanai” (apstiprināts ar Pašvaldības domes 2024.gada 27.jūnija sēdes lēmumu Nr.551 (prot. Nr.7, 56 §)).

|  |  |  |
| --- | --- | --- |
| #LEMUMA\_PARAKSTITAJA1\_AMATS# |  | #LEMUMA\_PARAKSTITAJA1\_VARDS# #LEMUMA\_PARAKSTITAJA1\_UZVARDS# |